IMD डायरेक्टर बोले- 3 दशक में ऐसी बारिश नहीं देखी; नॉर्मल से 316% ज्यादा
हिमाचल में तीन दशक के दौरान कभी भी चार दिन के भीतर इतनी बारिश नहीं हुई। प्रदेश में छह से 12 जुलाई तक 58.4 मिलीमीटर (MM) बारिश होती है। मगर इस बार 242.7 MM बारिश हुई है। जो नॉर्मल से 316 प्रतिशत ज्यादा है।
हिमाचल में तीन दशक के दौरान कभी भी चार दिन के भीतर इतनी बारिश नहीं हुई। प्रदेश में छह से 12 जुलाई तक 58.4 मिलीमीटर (MM) बारिश होती है। मगर इस बार 242.7 MM बारिश हुई है। जो नॉर्मल से 316 प्रतिशत ज्यादा है। यानी जितनी बारिश पूरे जुलाई महीने में होती है, उतनी बरसात 7 दिन में ही हो चुकी है।
मौसम विज्ञान केंद्र शिमला के निदेशक डॉ. सुरेंद्र पाल से जब भारी बारिश का कारण पूछा गया तो उन्होंने बताया कि मानसून करंट और वेस्टर्न डिस्टरबेंस (WD) दोनों के एक साथ सक्रिय होने से यह तबाही हुई है। उन्होंने कहा कि मानसून में WD एक्टिव नहीं होता, लेकिन इस बार मानसून और WD दोनों एक साथ एक्टिव रहे। इस वजह से डबल इंजन करंट के कारण पहाड़ों पर तबाही हुई है। उन्होंने इस बार की बारिश को ऐतिहासिक बताया।
उन्होंने बताया कि जून से सितंबर तक पूरे मानसून सीजन में जितनी बारिश होती है, इस बार उसकी करीब 29 फीसदी बारिश चार दिन में ही हो गई जोकि अप्रत्याशित है। राज्य में 1971-2020 के दौरान पूरे मानसून सीजन में सर्वाधिक 734.4 MM बारिश हुई है, लेकिन इस बार 7 से 11 जुलाई तक सिर्फ चार दिनों में ही 223 मिलीमीटर बारिश हुई है।
कांगड़ा में कम और सिरमौर में रिकॉर्ड बारिश
प्रदेश में मानसून सीजन में अकसर कांगड़ा जिले में सबसे ज्यादा बारिश होती है, लेकिन इस बार कांगड़ा में सबसे कम बारिश हुई है। कांगड़ा में नॉर्मल से केवल 87% ज्यादा बारिश रिकॉर्ड की गई, जबकि अन्य सभी 11 जिलों में 200 से 600 फीसदी ज्यादा बरसात हो चुकी है। इस दौरान सिरमौर जिले में सबसे ज्यादा 602.4 MM, सोलन में 501 MM और बिलासपुर में 355.5 MM बारिश पिछले सात दिनों के दौरान हुई।
कालका-शिमला NH बहाल
कालका-शिमला नेशनल हाईवे को आज बड़े व भारी वाहनों के लिए भी खोल दिया गया है। इससे तीन दिन से सड़क किनारे खड़े ट्रक चालकों ​ने राहत की सांस ली है। शिमला में बाहरी राज्यों के जो लोग भारी बारिश के बाद फंस गए थे। वह भी अब वापस अपने घरों को लौट सकेंगे।
आज कुछेक स्थानों पर हल्की बारिश
प्रदेश में आज भी कम बारिश के आसार हैं, लेकिन कल से मानसून फिर एक्टिव होगा और अगले 72 घंटे तक बारिश का येलो अलर्ट दिया गया है।
आपदा में 33 लोगों की मौत
प्रदेश में अब तक की बारिश से करीब 4000 करोड़ रुपए की निजी व सरकारी संपत्ति तबाह हो गई है। भारी बारिश के कारण आपदा से 33 लोगों की मौत हो गई है। प्रदेशभर में 1189 सड़कें चार दिन से बंद पड़ी हैं। वहीं 3737 पेयजल योजनाओं के ठप होने से हजारों लोगों को पीने के लिए साफ पानी नसीब नहीं हो रहा। प्रदेश में करीब 1800 ट्रांसफार्मर ठप होने से दर्जनों गांव में चार दिन से ब्लैकआउट है।
आवाजाही पर पड़ा असर
सड़कें बंद होने से लोगों की आवाजाही पर सबसे बुरा असर पड़ा है। पिछले 48 घंटे से प्रदेश के अधिकतर क्षेत्रों में बारिश नहीं हुई, फिर भी लगभग 110 रूटों पर बस सेवाएं बहाल नहीं हो पाई। इस वजह से दूर-दराज के कई क्षेत्रों में पांच दिन से दैनिक उपभोग की खाद्य वस्तुएं दूध, दही, मक्खन, ब्रेड और सब्जियों आदि की सप्लाई भी नहीं पहुंच पाई।
हिमाचल में लैंडस्लाइड के कारण सड़कें बंद होने से अकेले HRTC की 300 से ज्यादा बसें जगह-जगह फंसी हुई है। इससे करीब 3800 रूटों पर बस सेवाएं ठप है।